ເວບໄຊ Al-Arabiya Arabic ທີ່ມີ ສຳນັກງານຢູ່ UAE ແລະ ເວບໄຊ Hespress ຂອງ Moroccan ຫາກໍ່ລົງພິມບົດຄວາມຍ້ອງຍໍສັນລະເສີນຫວຽດນາມກ່ຽວກັບຜົນສຳເລັດໃນການສະກັດກັ້ນການລະບາດຂອງໂລກລະບາດ Covid-19 ໂດຍມີນະໂຍບາຍທີ່ມີປະສິດຕິຜົນ.
ບົດຂຽນຊີ້ແຈ້ງວ່າ, ຫວຽດນາມ ປະຕິບັດຢ່າງເຂັ້ມງວດໃນການແຍກຕົວສໍາລັບ ພົນລະເມືອງກັບຄືນມາຈາກຕ່າງປະເທດດ້ວຍຈໍານວນຫຼາຍໝື່ນຄົນເພື່ອຫລີກລ້ຽງການລະບາດຂອງໂລກລະບາດ Covid-19 ເຊິ່ງກໍາລັງມີການລະບາດໃນທົ່ວເອີຣົບ ແລະ ອາເມລິກາ. ບົດຂຽນໄດ້ຕີລາຄາສູງຄວາມມານະພະຍາຍາມຂອງລັດຖະບານຫວຽດນາມໃນການປ້ອງກັນ ແລະ ຄວບຄຸມໂລກລະບາດ Covid-19 ແລະ ໃຫ້ຮູ້ຕື່ມອີກວ່າບັນດາມາດຕະການທີ່ລັດຖະບານຫວຽດນາມ ໄດ້ກໍານົດໄວ້ນັ້ນ ກໍ່ໄດ້ຮັບການຮ່ວມມືຂອງປະຊາຊົນ, ຮັບປະກັນຈຳນວນຜູ້ຕິດເຊື້ອແມ່ນຕໍ່າ, ຕໍ່າກ່ວາບັນດາປະເທດເພື່ອນບ້ານໃນອາຊີຕາເວັນອອກສ່ຽງໃຕ້.
ເປັນທີ່ໜ້າສັງເກດ, ມາຮອດປະຈຸບັນ, ຫວຽດນາມ ຍັງບໍ່ທັນມີກໍລະນີເສຍຊີວິດຍ້ອນຕິດໂລກລະບາດ Covid-19. ອັດຕາການຕິດເຊື້ອ ຢູ່ ຫວຽດນາມ ແມ່ນຕໍ່າກວ່າປະເທດອື່ນໆໃນພາກພື້ນຍົກເວັ້ນມຽນມາ ແລະ ລາວ. ບົດຂຽນຍັງໄດ້ລົງພິມຫຼາຍຮູບພາບກ່ຽວກັບການປ້ອງກັນ ແລະ ຄວບຄຸມ ການລະບາດຂອງໂລກລະບາດ Covid-19 ຂອງປະຊາຊົນຫວຽດນາມ, ຄວາມຮັບຮູ້ກ່ຽວກັບການປ້ອງກັນການລະບາດຂອງປະຊາຊົນ.
ເວບໄຊ Hespress ຂອງປະເທດ Morocco ຍັງມີບົດຂຽນທີ່ໄດ້ຕີລາຄາສູງການເປັນເຈົ້າການຂອງຫວຽດນາມໃນການປ້ອງກັນ ແລະ ຄວບຄຸມ ການລະບາດຂອງໂລກລະບາດ Covid-19. ບົດຂຽນຊີ້ແຈ້ງວ່າ, ຫວຽດນາມມີມາດຕະການປ້ອງກັນໃນເບື້ອງຕົ້ນ, ຂໍ້ມູນຂ່າວສານທີ່ໂປ່ງໃສທີ່ສຸດແມ່ນໄດ້ແຈ້ງໃຫ້ຊາບກ່ຽວກັບສະພາບການລະບາດ, ບັນດາມາດຕະການປ້ອງກັນໃຫ້ແກ່ປະຊາຊົນ.
ບັນດາມາດຕະການປ້ອງກັນໄດ້ປະກອບສ່ວນໃນການຈໍາກັດການລະບາດຂອງໂລກລະບາດ Covid-19. ບົດຂຽນຊີ້ແຈ້ງວ່າຜົນສໍາເລັດຂອງຫວຽດນາມແມ່ນຮັບຮູ້ວິກິດການໂດຍໄວ, ມີການສື່ສານປະຈຳວັນຕໍ່ປະຊາຊົນ, ພ້ອມທັງສະເໜີບັນດາແບບຢ່າງທີ່ປະສົບຜົນສຳເລັດເພື່ອຕອບສະໜອງ ກັບວິກິດການໂລກນີ້ຢ່າງວ່ອງໄວ ແລະ ມີປະສິດທິຜົນ.
ໄຊພອນ